CELEX: 52020PC0375
Language: mt
Date: 2020-08-14
Title: Proposta għal REGOLAMENT TAL-PARLAMENT EWROPEW U TAL-KUNSILL dwar l-applikazzjoni tal-kwoti tariffarji tal-Unjoni u ta’ kwoti oħra tal-importazzjoni

IL-KUMMISSJONI EWROPEA
            Brussell, 14.8.2020
            COM(2020) 375 final
            2020/0176(COD)
            Proposta għal
            REGOLAMENT TAL-PARLAMENT EWROPEW U TAL-KUNSILL
            dwar l-applikazzjoni tal-kwoti tariffarji tal-Unjoni u ta’ kwoti oħra tal-importazzjoni
            
               
         
         
            
               MEMORANDUM TA’ SPJEGAZZJONI
            
            
               1.KUNTEST TAL-PROPOSTA
            
            
               •Raġunijiet u objettivi tal-proposta
            
            
               
                  Ir-Renju Unit tal-Gran Brittanja u l-Irlanda ta’ Fuq (ir-Renju Unit) irtira mill-Unjoni mill-1 ta’ Frar 2020. Il-Protokoll dwar l-Irlanda/l-Irlanda ta’ Fuq mehmuż mal-Ftehim dwar il-Ħruġ (“il-Protokoll”) se japplika minn tmiem il-perjodu ta’ tranżizzjoni, jiġifieri mill-1 ta’ Jannar 2021. 
               
               
                  Il-Protokoll jiddikjara li l-Irlanda ta’ Fuq hija parti mit-territorju doganali tar-Renju Unit, u li r-Renju Unit jista’ jinkludi l-Irlanda ta’ Fuq fil-kamp ta’ applikazzjoni territorjali tal-iskedi tal-Organizzazzjoni Dinjija tal-Kummerċ. Fl-istess ħin, il-Protokoll jipprevedi li kwalunkwe referenza għat-territorju doganali tal-Unjoni fid-dispożizzjonijiet applikabbli tal-Protokoll, kif ukoll fid-dispożizzjonijiet tad-dritt tal-Unjoni magħmula applikabbli għar-Renju Unit fir-rigward tal-Irlanda ta’ Fuq, trid tinqara bħala li tinkludi t-territorju tal-art tal-Irlanda ta’ Fuq. Dan ifisser li minkejja li l-Irlanda ta’ Fuq hija formalment fit-territorju doganali tar-Renju Unit, ir-Renju Unit, fir-rigward tal-Irlanda ta’ Fuq, huwa obbligat li japplika l-leġiżlazzjoni doganali tal-Unjoni bħallikieku l-Irlanda ta’ Fuq kienet għadha fit-territorju doganali tal-Unjoni. 
               
               
                  L-arranġamenti bilaterali bejn l-Unjoni u r-Renju Unit taħt il-Protokoll ma jagħtux lok għal drittijiet u obbligi għal pajjiżi terzi. 
               
               
                  Konsegwentement, kwalunkwe importazzjonijiet skont il-kwoti tariffarji tal-importazzjoni tal-Unjoni jew kwoti oħra tal-importazzjoni li japplikaw għal prodotti li joriġinaw minn pajjiż terz li jiddaħħlu fl-Irlanda ta’ Fuq ma jkunux jistgħu jingħaddu għad-drittijiet ta’ dak il-pajjiż terz fil-konfront tal-Unjoni, sakemm ma jkunx hemm qbil dwar dan mill-pajjiż terz. Din is-sitwazzjoni toħloq riskju għall-funzjonament tajjeb tas-Suq Uniku tal-Unjoni u għall-integrità tal-Politika Kummerċjali Komuni permezz ta’ evażjoni possibbli tal-kwoti tariffarji jew ta’ kwoti oħra tal-importazzjoni tal-Unjoni. Barra minn hekk, kwalunkwe ftehim ma’ pajjiż terz li jipprevedi kwoti tariffarji tal-esportazzjoni jirrikjedi li l-merkanzija tiġi importata fl-Unjoni. Għalhekk, dak il-pajjiż terz jista’ jirrifjuta li joħroġ liċenzji tal-esportazzjoni għal importazzjonijiet diretti lejn l-Irlanda ta’ Fuq.
               
               
                  Sabiex jiġi indirizzat dak ir-riskju, il-kwoti tariffarji tal-Unjoni u l-kwoti tal-importazzjoni l-oħra jenħtieġ li jkunu disponibbli biss għal prodotti importati u rilaxxati fiċ-ċirkolazzjoni libera fl-Unjoni u mhux fl-Irlanda ta’ Fuq. 
               
               
                  Bis-saħħa tal-Protokoll, dan ir-Regolament japplika wkoll għar-Renju Unit u għar-Renju Unit fir-rigward tal-Irlanda ta’ Fuq.
               
            
            
               •Konsistenza mad-dispożizzjonijiet eżistenti fil-qasam ta’ politika
            
            
               
                  Din l-inizjattiva hija konformi mal-azzjonijiet kontinwi tal-Unjoni biex tindirizza l-konsegwenzi tal-ħruġ tar-Renju Unit mill-Unjoni u biex tħejji għal tmiem il-perjodu ta’ tranżizzjoni b’mod ordnat, b’mod partikolari biex tħejji għall-implimentazzjoni tal-Ftehim dwar il-Ħruġ u l-Protokoll dwar l-Irlanda/l-Irlanda ta’ Fuq.
               
            
            
               •Konsistenza ma’ politiki oħra tal-Unjoni
            
            
               
                  L-inizjattiva hija wkoll konsistenti mal-politika kummerċjali komuni tal-Unjoni.
               
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
            
               •Bażi ġuridika
            
            
               
                  L-Artikolu 207(2) tat-Trattat dwar il-Funzjonament tal-Unjoni Ewropea (it-TFUE).
               
            
            
               •Sussidjarjetà (għall-kompetenza mhux esklużiva) 
            
            
               Il-politika kummerċjali komuni hija kompetenza esklużiva tal-Unjoni. Għaldaqstant, il-prinċipju tas-sussidjarjetà ma japplikax.
            
            
               •Proporzjonalità
            
         
         
            
               
                  Il-miżura prevista hija l-uniku mod kif jiġi żgurat ir-riżultat mixtieq. 
               
            
            
               •Għażla tal-istrument
            
            
               
                  Huwa meħtieġ att leġiżlattiv, Regolament tal-Parlament Ewropew u tal-Kunsill, peress li l-leġiżlazzjoni eżistenti ma tipprovdix għall-għoti ta’ setgħa lill-Kummissjoni biex tadotta l-miżuri proposti.
               
            
            
               3.RIŻULTATI TAL-EVALWAZZJONIJIET EX-POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               •Evalwazzjonijiet ex-post/kontrolli tal-idoneità tal-leġiżlazzjoni eżistenti
            
            
               
                  Mhux applikabbli. 
               
            
            
               •Konsultazzjonijiet mal-partijiet ikkonċernati
            
            
               
                  Mhux applikabbli. 
               
            
            
               •Ġbir u użu tal-għarfien espert
            
            
               
                  Mhux applikabbli. 
               
            
            
               •Valutazzjoni tal-impatt
            
            
               
                  Mhux applikabbli. 
               
            
            
               •Idoneità regolatorja u simplifikazzjoni
            
            
               
                  Mhux applikabbli. 
               
            
            
               •Drittijiet fundamentali
            
            
               
                  Il-proposta ma għandha l-ebda impatt fuq id-drittijiet fundamentali. 
               
            
            
               4.IMPLIKAZZJONIJIET BAĠITARJI
            
            
               
                  Mhux applikabbli. 
               
            
            
               5.ELEMENTI OĦRA
            
            
               •Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rappurtar
            
         
         
            
               
                  Mhux applikabbli. 
               
            
            
               •Dokumenti ta’ spjegazzjoni (għad-direttivi)
            
            
               
                  Mhux applikabbli. 
               
            
            
               •Spjegazzjoni fid-dettall tad-dispożizzjonijiet speċifiċi tal-proposta
            
            
               
                  L-Artikolu 1 jistipula li l-kwoti tariffarji tal-Unjoni u l-kwoti tal-importazzjoni l-oħra jenħtieġ li jkunu disponibbli biss għall-merkanzija importata minn barra l-Unjoni u rilaxxata fiċ-ċirkolazzjoni libera fl-Unjoni. L-Artikolu 1 jelenka t-territorji doganali rilevanti, li jikkostitwixxu t-territorju doganali tal-Unjoni. Din il-lista ma tinkludix l-Irlanda ta’ Fuq, li għandha l-effett li l-kwoti tariffarji tal-Unjoni u kwoti oħra ta’ importazzjoni ma jkunux disponibbli għall-importazzjonijiet fl-Irlanda ta’ Fuq. L-Artikolu 2 jipprovdi għall-applikazzjoni tar-Regolament, li jenħtieġ li jibda fil-jum wara l-perjodu ta’ tranżizzjoni, fl-1 ta’ Jannar 2021.
               
            
            
               2020/0176 (COD)
            
            
               Proposta għal
            
            
               REGOLAMENT TAL-PARLAMENT EWROPEW U TAL-KUNSILL
            
            
               dwar l-applikazzjoni tal-kwoti tariffarji tal-Unjoni u ta’ kwoti oħra tal-importazzjoni
            
            
               IL-PARLAMENT EWROPEW U L-KUNSILL TAL-UNJONI EWROPEA,
            
            
               Wara li kkunsidraw it-Trattat dwar il-Funzjonament tal-Unjoni Ewropea, u b'mod partikolari l-Artikolu 207(2) tiegħu,
            
            
               Wara li kkunsidraw il-proposta mill-Kummissjoni Ewropea,
            
            
               Wara li l-abbozz tal-att leġiżlattiv intbagħat lill-parlamenti nazzjonali,
            
            
               Filwaqt li jaġixxu skont il-proċedura leġiżlattiva ordinarja,
            
            
               Billi:
            
            
               (1)Il-Ftehim dwar il-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika (“il-Ftehim dwar il-Ħruġ”) ġie konkluż mill-Unjoni permezz tad-Deċiżjoni tal-Kunsill (UE) 2020/135
                  1
                tat-30 ta’ Jannar 2020 u daħal fis-seħħ fl-1 ta’ Frar 2020. 
            
            
               (2)L-Artikolu 4 tal-Protokoll dwar l-Irlanda/l-Irlanda ta’ Fuq anness mal-Ftehim dwar il-Ħruġ (“il-Protokoll”) itenni li l-Irlanda ta’ Fuq hija parti mit-territorju doganali tar-Renju Unit, u li xejn fil-Protokoll ma jipprevjeni lir-Renju Unit milli jinkludi l-Irlanda ta’ Fuq fil-kamp ta’ applikazzjoni territorjali tal-Iskedi ta’ Konċessjonijiet tagħha annessi mal-Ftehim Ġenerali dwar it-Tariffi u l-Kummerċ tal-1994 (“GATT 1994”). 
            
            
               (3)Fl-istess ħin, l-Artikolu 13(1) tal-Protokoll jipprevedi li minkejja kull dispożizzjoni oħra tal-Protokoll, kwalunkwe referenza għat-territorju doganali tal-Unjoni fid-dispożizzjonijiet applikabbli tal-Protokoll, kif ukoll fid-dispożizzjonijiet tad-dritt tal-Unjoni magħmula applikabbli għar-Renju Unit fir-rigward tal-Irlanda ta’ Fuq, għandha tinqara bħala li tinkludi t-territorju tal-art tal-Irlanda ta’ Fuq.
            
            
               (4)Skont l-Artikolu 5(3) tal-Protokoll, il-leġiżlazzjoni doganali tal-Unjoni kif definita fl-Artikolu 5, il-punt (2) tar-Regolament (UE) Nru 952/2013 tal-Parlament Ewropew u tal-Kunsill
                  2
                tapplika għar-Renju Unit u għar-Renju Unit fir-rigward tal-Irlanda ta’ Fuq. Dawn id-dispożizzjonijiet, flimkien mal-Artikolu 5(1), l-ewwel u t-tieni subparagrafu tal-Protokoll fir-rigward ta’ merkanzija li tidħol fl-Irlanda ta’ Fuq minn barra l-Unjoni, ifissru li l-miżuri tariffarji tal-Unjoni inklużi l-kwoti tariffarji skont it-Tariffa Doganali Komuni jew il-ftehimiet internazzjonali rilevanti, ikunu applikabbli għal tali prodotti li jitqiesu f’riskju li sussegwentement jiġu mċaqalqa lejn l-Unjoni. Dawk il-kwoti tariffarji jinkludu b’mod partikolari kwoti tariffarji tal-importazzjoni fl-iskedi ta’ impenji tal-Unjoni skont il-GATT 1994, miftiehma fil-ftehimiet internazzjonali bilaterali tal-Unjoni, inklużi kwoti ta’ deroga tal-oriġini, kwoti tariffarji tal-importazzjoni skont ir-reġimi ta’ difiża kummerċjali tal-Unjoni u kwoti tariffarji oħra awtonomi tal-importazzjoni, kif ukoll kwoti tariffarji tal-esportazzjoni previsti fi ftehimiet ma’ pajjiżi terzi. 
            
            
               (5)Skont l-Artikolu 5(4) tal-Protokoll, tapplika wkoll il-liġi tal-Unjoni elenkata fl-Anness 2 tal-Protokoll, bil-kundizzjonijiet stabbiliti f’dak l-Anness u fir-Renju Unit fir-rigward tal-Irlanda ta’ Fuq. Dan jinkludi leġiżlazzjoni tal-Unjoni li tipprevedi ċerti kwoti tal-importazzjoni.
            
         
         
            
               (6)L-arranġamenti bilaterali bejn l-Unjoni u r-Renju Unit taħt il-Protokoll ma jagħtux lok għal drittijiet u obbligi għal pajjiżi terzi. 
            
            
               (7)Konsegwentement, kwalunkwe importazzjonijiet skont il-kwoti tariffarji tal-importazzjoni tal-Unjoni jew kwoti oħra tal-importazzjoni li japplikaw għal prodotti li joriġinaw minn pajjiż terz li jiddaħħlu fl-Irlanda ta’ Fuq ma jkunux jistgħu jingħaddu għad-drittijiet ta’ dak il-pajjiż terz fil-konfront tal-Unjoni, sakemm ma jkunx hemm qbil dwar dan mill-pajjiż terz. Din is-sitwazzjoni toħloq riskju għall-funzjonament tajjeb tas-Suq Uniku tal-Unjoni u għall-integrità tal-Politika Kummerċjali Komuni permezz ta’ evażjoni possibbli tal-kwoti tariffarji jew ta’ kwoti oħra tal-importazzjoni tal-Unjoni. 
            
            
               (8)Sabiex jiġi indirizzat dak ir-riskju, il-kwoti tariffarji tal-importazzjonijiet tal-Unjoni u l-kwoti tal-importazzjoni l-oħra jenħtieġ li jkunu disponibbli biss għal prodotti importati u rilaxxati fiċ-ċirkolazzjoni libera fl-Unjoni u mhux fl-Irlanda ta’ Fuq. 
            
            
               (9)Kwalunkwe ftehim tal-Unjoni ma’ pajjiż terz li jipprevedi kwoti tariffarji tal-esportazzjoni japplika biss għall-prodotti importati fl-Unjoni. Għalhekk, dak il-pajjiż terz jista’ jirrifjuta li joħroġ liċenzji tal-esportazzjoni għal importazzjonijiet diretti lejn l-Irlanda ta’ Fuq. 
            
            
               (10)Bis-saħħa tal-Artikolu 5(3) u (4) tal-Protokoll flimkien mal-Artikolu 13(3) tiegħu, dan ir-Regolament japplika wkoll għar-Renju Unit u għar-Renju Unit fir-rigward tal-Irlanda ta’ Fuq. 
            
            
               ADOTTAW DAN IR-REGOLAMENT:
            
            
               Artikolu 1
            
            
               Il-merkanzija importata minn barra l-Unjoni għandha tkun eliġibbli għal trattament skont il-kwoti tariffarji tal-importazzjoni tal-Unjoni jew kwoti ta’ importazzjoni oħra jew skont kwoti tariffarji tal-esportazzjoni applikati minn pajjiżi terzi biss jekk jiġu rilaxxati f’ċirkolazzjoni libera fit-territorji li ġejjin: 
            
            
               –it-territorju tar-Renju tal-Belġju, 
            
            
               –it-territorju tar-Repubblika tal-Bulgarija, 
            
            
               –it-territorju tar-Repubblika Ċeka, 
            
            
               –it-territorju tar-Renju tad-Danimarka, minbarra l-Gżejjer Faroe u l-Groenlandja, 
            
            
               –it-territorju tar-Repubblika Federali tal-Ġermanja, minbarra l-Gżira ta’ Heligoland u t-territorju ta’ Büsingen (it-Trattat tat-23 ta’ Novembru 1964 bejn ir-Repubblika Federali tal-Ġermanja u l-Konfederazzjoni Żvizzera), 
            
            
               –it-territorju tar-Repubblika tal-Estonja, 
            
            
               –it-territorju tal-Irlanda, 
            
            
               –it-territorju tar-Repubblika Ellenika, 
            
            
               –it-territorju tar-Renju ta’ Spanja, minbarra Ceuta u Melilla, 
            
            
               –it-territorju tar-Repubblika Franċiża, minbarra l-pajjiżi u t-territorji Franċiżi extra-Ewropej li għalihom japplikaw id-dispożizzjonijiet tal-Raba’ Parti tat-TFUE, iżda inkluż it-territorju ta’ Monaco kif definit fil-Konvenzjoni Doganali ffirmata f’Pariġi fit-18 ta’ Mejju 1963 (Journal officiel de la République française tas-27 ta’ Settembru 1963, p. 8679), 
            
            
               –it-territorju tar-Repubblika tal-Kroazja, 
            
            
               –it-territorju tar-Repubblika Taljana, minbarra l-muniċipalità ta' Livigno, 
            
         
         
            
               –it-territorju tar-Repubblika ta’ Ċipru, skont il-provvedimenti tal-Att ta’ Adeżjoni tal-2003, 
            
            
               –it-territorju tar-Repubblika tal-Latvja, 
            
            
               –it-territorju tar-Repubblika tal-Litwanja, 
            
            
               –it-territorju tal-Gran Dukat tal-Lussemburgu, 
            
            
               –it-territorju tal-Ungerija, 
            
            
               –it-territorju ta’ Malta, 
            
            
               –it-territorju tar-Renju tan-Netherlands fl-Ewropa, 
            
            
               –it-territorju tar-Repubblika tal-Awstrija, 
            
            
               –it-territorju tar-Repubblika tal-Polonja, 
            
            
               –it-territorju tar-Repubblika Portugiża, 
            
            
               –it-territorju tar-Rumanija, 
            
            
               –it-territorju tar-Repubblika tas-Slovenja, 
            
            
               –it-territorju tar-Repubblika Slovakka, 
            
            
               –it-territorju tar-Repubblika tal-Finlandja,
            
            
               –it-territorju tar-Renju tal-Iżvezja, u
            
            
               –it-territorju taż-Żoni Bażi Sovrani tar-Renju Unit ta’ Akrotiri u Dhekelia kif definit fit-Trattat dwar l-Istabbiliment tar-Repubblika ta’ Ċipru, iffirmat f’Nicosia fis-16 ta’ Awwissu 1960.
            
            
               Artikolu 2
            
            
               Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Għandu japplika mill-1 ta' Jannar 2021.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
         
         
            
               Magħmul fi Brussell,
            
            
               
                  Għall-Parlament Ewropew
                        Għall-Kunsill
               
               
                  Il-President
                        Il-President
               
            
         
         
            
                  
                     (1)
                  
                        Id-Deċiżjoni tal-Kunsill (UE) 2020/135 tat-30 ta’ Jannar 2020 dwar il-konklużjoni tal-Ftehim dwar il-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika (ĠU L 29, 31.1.2020, p. 1).
               
               
                  
                     (2)
                  
                        Regolament (UE) Nru 952/2013 tal-Parlament Ewropew u tal-Kunsill tad- 9 ta' Ottubru 2013 li jistabbilixxi l-Kodiċi Doganali tal-Unjoni (ĠU L 269, 10.10.2013, p. 1).